ร้านส้มตำเปิดใหม่โดดเด่นอยู่กลางดงของร้านบริการถ่ายรูป ร้านอยู่ตรงข้ามห้างเซ็นทรัลลาดพร้าว ตรงทางลงบันไดทางเข้ายูเนี่ยนมอลล์ ร้านดูสว่างๆดี สามารถนั่งได้ทั้งชั้นล่างและชั้นบนครับ มีโปรโมชั่นไก่ย่างเขาสวนกวาง 1 ตัวแถมส้มตำเล็ก 1 จานด้วย แต่ด้วยกลัวจะทานไม่หมดเลยขอลองสั่งมาทานแค่ครึ่งตัวก่อนครับ

อาหารที่สั่ง
- ไก่ยางเขาสวนกวาง : รสชาดใกล้เคียงกับต้นฉบับครับอร่อยหอมเครื่องดีครับ แต่สำหรับคนไม่ชอบไก่ย่างแบบแห้งๆแข็งๆอาจจะไม่ชอบไก่ร้านนี้ครับ ส่วนน้ำจิ้มไก่ย่าง ทานแต่แบบที่เป็นจิ้มแจ่ว รสชาดยังไม่ถึงครับ ใสไปหน่อยครับ
- ตำหลวงพระบาง : คือเมนูส้มตำลาวนี่เองครับ สั่งแบบเผ็ดแค่เลเวล 1 คือใส่พริกแค่ 3 เม็ด (ที่ร้านมีเลเวล 2 พริก 7 เม็ด กับเลเวล 3 พริก 15 เม็ด) เส้นมะละกอสับมาแบบเส้นใหญ่ แปลกดีครับ (สำหรับผมไม่เคยกินเส้นใหญ่ขนาดนี่) เครื่องมาเต็มแบบ overloaded มาก ทั้งแหนม ของทอด ของแห้ง เครื่องส้มตำ รสชาดก็นัวมาก ปริมาณก็ให้มาทานแบบจุใจ เมนูนี้คุณแฟนเอ่ยปากเลยว่า อร่อยมาก จะแวะมาทานอีกเพราะเมนูนี้เลยครับ
- ปอเปี้ยะลาบ : ลาบวุ้นเส้นมายัดไส้ในแป้งปอเปี้ยะทอด อร่อยตามมาตรฐานครับ มีเครื่องเคียงเป็นผักสดต่างๆ ทานกับบ่วยกอ อร่อยดีครับ

สั่งมา 3 อย่าง และมีข้าวเหนียวดำ น้ำแข็ง 2 แก้ว และน้ำเปล่า ราคารวม 251 บาท (ใช้โปรแชร์ในเฟสบุคของร้านแล้ว ลดราคาค่าอาหาร 5%) ก็ถือว่าไม่แพงครับ